‘Tienling’-vrou was nie swanger; regering begin met regsaksieDie 37-jarige Gosiame Thamara Sithole van Tembisa. Langs haar sit haar kêrel, Tobogo Tsosetsi. (Foto: Thobile Mathonsi/African News Agency/IOL) Die Gautengse regering het met regstappe teen die Independent Media-groep en Piet Rampedi, redakteur van die Pretoria News, begin weens hul beriggewing oor ’n tienling wat gebore is en opvolgberigte waarin die provinsiale regering van ’n toesmeerdery en nalatigheid beskuldig is. Pretoria News het vroeër die maand berig dat die 37-jarige Gosiame Thamara Sithole van Tembisa in ’n Pretoriase hospitaal aan sewe seuns en drie dogters geboorte geskenk het. Foto’s is ook van ’n “hoogswanger” Sithole gepubliseer, maar vir dae lank was daar geen nuwe inligting of foto’s van die beweerde tienling nie. Rampedi het volgehou die tienling is gebore en het later beweer dat ’n toesmeerdery plaasgevind het om mediese nalatigheid te probeer verdoesel. Hy het ook later in berigte aangevoer dat Sithole teen haar wil in ’n mediese fasiliteit aangehou word en dat sy gedwing is om vir sielkundige waarneming te gaan. Die Gautengse regering het Woensdag gesê hy het by al die openbare en private hospitale in Gauteng navraag gedoen en daar is geen rekord by enige hospitaal van die geboorte van ’n tienling nie. Volgens Thabo Masebe, woordvoerder van die provinsiale regering, was Sithole glad nie die afgelope tyd swanger nie. Die Pretoria News het in ’n berig op 17 Junie beweer die babas is by die Steve Biko-hospitaal in Pretoria gebore, maar dat dit onbekend is waar Sithole en haar tienling hul bevind. Daar is beweer die regering se “ontkenning” rakende die geboorte van die tienling is “deel van ’n veldtog om mediese nalatigheid waarby senior politici en staatsamptenare betrek word, te verdoesel”. “Hierdie bewerings is vals, ongegrond en het slegs ten doel om die goeie reputasie van die Steve Biko Akademiese- hospitaal en die Gautengse regering skade te berokken,” het Masebe gesê. Maatskaplike werkers van die Gautengse departement van maatskaplike ontwikkeling het volgens Masebe kontak met Sithole gemaak om vas te stel waar sy haar bevind en of die departement enige bystand aan haar kan lewer. “Die maatskaplike werkers was bekommerd oor Sithole se geestestoestand en het gereël dat sy in die Tembisa-hospitaal opgeneem word vir waarneming. Sy is op 18 Junie in die hospitaal opgeneem en mediese toetse is gedoen. Sy sou aanvanklik vir 72 uur by die hospitaal gehou word, maar na aanvanklike ondersoeke het dokters aanbeveel dat sy vir ’n verdere sewe dae by die hospitaal gehou word vir verdere waarneming, in ooreenstemming met die Wet op Geestesgesondheidsorg.” Volgens Masebe is intussen vasgestel dat Sithole nie onlangs geboorte gegee het of in die afgelope tyd swanger was nie. “Die provinsiale regering sal voortgaan om mediese, sielkundige en maatskaplike ondersteuning aan Sithole te gee en berading verskaf sou sy dit benodig.” Die Gautengse regering het sy kommer oor Rampedi en Independent Media se optrede uitgespreek. “Die provinsiale regering het die staatsadvokaat opdrag gegee om regsaksie teen Rampedi en die Independent-groep in te stel.”